LV Eiropas Savienības Oficiālais Vēstnesis L 195/13

PADOMES LĒMUMS (ES) 2017/1391

(2017. gada 17. jūlijs)

par nostāju, kas Eiropas Savienības vārdā jāieņem Sanitārās un fitosanitārās pārvaldības apakškomitejā, kura izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, attiecībā uz minētā nolīguma V pielikuma grozīšanu

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,

ņemot vērā Eiropas Komisijas priekšlikumu,

tā kā:

(1) Asociācijas nolīguma starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, (“nolīgums”) 486. panta 3. un 4. punktā ir paredzēts provizoriski piemērot šo nolīgumu daļēji, kā to norāda Savienība.

(2) Padomes Lēmuma 2014/691/ES (1) 1. pantā ir norādīti nolīguma noteikumi, kurus piemēro provizoriski, tostarp noteikumi par sanitārajiem, fitosanitārajiem un dzīvnieku labturības pasākumiem un ar tiem saistītais nolīguma IV līdz XIV pielikums. Saskaņā ar nolīguma 486. panta 4. punktu noteikumu provizoriskā piemērošana stājas spēkā 2016. gada 1. janvārī.

(3) Nolīguma 64. panta 1. punktā paredzēts, ka Ukrainai ir jātuvina sanitārie un fitosanitārie un dzīvnieku labturības tiesību akti Savienības tiesību aktiem, kā paredzēts nolīguma V pielikumā.

(4) Nolīguma 64. panta 4. punktā Ukraina ir apņēmusies iesniegt sarakstu ar Savienības sanitārās, fitosanitārās un dzīvnieku labturības jomas acquis noteikumiem (“saraksts”), kam tā plāno tuvināt savus tiesību aktus. Saraksts jāizmanto par atsauces dokumentu nolīguma IV sadaļas (Tirdzniecība un ar tirdzniecību saistīti jautājumi) 4. nodaļas (Sanitārie un fitosanitārie pasākumi) īstenošanai, un tas ir jāpievieno nolīguma V pielikumam. Attiecīgi, kā paredzēts nolīguma 74. pantā, ar Sanitārās un fitosanitārās pārvaldības apakškomitejas lēmumu ir jāgroza nolīguma V pielikums.

(5) Ukraina 2016. gada jūnijā iesniedza sarakstu Komisijai.

(6) Ir lietderīgi noteikt nostāju, kas attiecībā uz nolīguma V pielikuma grozīšanu Savienības vārdā jāieņem Sanitārās un fitosanitārās pārvaldības apakškomitejā,

IR PIEŅĒMUSI ŠO LĒMUMU.

1. pants

1. Nostāja, kas Savienības vārdā jāieņem Sanitārās un fitosanitārās pārvaldības apakškomitejā, kura izveidota ar 74. pantu Asociācijas nolīgumā starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, attiecībā uz Asociācijas nolīguma V pielikuma grozīšanu, ir atbalstīt šim lēmumam pievienoto lēmuma projektu.

2. Savienības pārstāvji Sanitārās un fitosanitārās pārvaldības apakškomitejā var vienoties par nelieliem tehniskiem labojumiem lēmuma projektā bez turpmāka Padomes lēmuma.

2. pants

Šis lēmums stājas spēkā tā pieņemšanas dienā.

Briselē, 2017. gada 17. jūlijā Padomes vārdā – priekšsēdētājs T. TAMM

(1) Padomes Lēmums 2014/691/ES (2014. gada 29. septembris), ar ko groza Lēmumu 2014/668/ES par to, lai Eiropas Savienības vārdā parakstītu un provizoriski piemērotu Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, attiecībā uz tā III sadaļu (izņemot noteikumus par attieksmi pret trešo valstu valstspiederīgajiem, kas kā darba ņēmēji likumīgi nodarbināti otras Puses teritorijā) un IV, V, VI un VII sadaļu, kā arī saistītajiem pielikumiem un protokoliem (OV L 289, 3.10.2014., 1. lpp.).

PROJEKTS ES UN UKRAINAS SANITĀRĀS UN FITOSANITĀRĀS PĀRVALDĪBAS APAKŠKOMITEJAS LĒMUMS Nr. … (… gada …), ar ko groza Asociācijas nolīguma V pielikumu SANITĀRĀS UN FITOSANITĀRĀS PĀRVALDĪBAS APAKŠKOMITEJA, ņemot vērā Briselē parakstīto Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (“nolīgums”), un jo īpaši tā 74. panta 2. punkta c) apakšpunktu, tā kā: (1) Saskaņā ar nolīguma 486. pantu, atsevišķas nolīguma daļas, tostarp noteikumi par sanitārajiem un fitosanitārajiem pasākumiem, no 2016. gada 1. janvāra jāpiemēro provizoriski. (2) Nolīguma 64. panta 1. punktā paredzēts, ka Ukrainai ir jātuvina sanitārie un fitosanitārie un dzīvnieku labturības tiesību akti Savienības tiesību aktiem, kā paredzēts nolīguma V pielikumā. (3) Nolīguma 64. panta 4. punktā Ukraina ir apņēmusies iesniegt sarakstu ar Savienības sanitārās, fitosanitārās un dzīvnieku labturības jomas acquis noteikumiem (“saraksts”), kam Ukraina plāno tuvināt savus tiesību aktus. Saraksts izmantojams par atsauces dokumentu nolīguma IV sadaļas (Tirdzniecība un ar tirdzniecību saistīti jautājumi) 4. nodaļas (Sanitārie un fitosanitārie pasākumi) īstenošanai. (4) Ukraina 2016. gada jūnijā iesniedza sarakstu Eiropas Komisijai. (5) Tāpēc Sanitārās un fitosanitārās pārvaldības apakškomitejai ir lietderīgi pieņemt lēmumu aizstāt pašreizējo V pielikumu ar jaunu, IR PIEŅĒMUSI ŠO LĒMUMU. 1. pants Ar šo V pielikumu Asociācijas nolīgumā starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, aizstāj ar šā lēmuma pielikumu. 2. pants Šis lēmums stājas spēkā tā pieņemšanas dienā. …, Sanitārās un fitosanitārās pārvaldības apakškomitejas vārdā – priekšsēdētājs